KOMMISSIONENS FORORDNING (EF) Nr. 1729/1999
af 28. juli 1999
om fastsættelse af særlige foranstaltninger, der udgør undtagelser fra forordning (EØF) nr. 3665/87 og (EØF) nr. 3719/88, for så vidt angår mælk, mejeriprodukter, oksekød, svinekød, æg, fjerkrækød, landbrugsprodukter, der udføres i form af varer, som ikke er omfattet af traktatens bilag I, og visse kornprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter(1), senest ændret ved forordning (EF) nr. 1587/96(2), særlig artikel 13, stk. 3, artikel 17, stk. 14, og artikel 28, og de tilsvarende bestemmelser i andre forordninger om fælles markedsordninger for landbrugsprodukter, og
ud fra følgende betragtninger:
(1) Rådets forordning (EØF) nr. 565/80(3), ændret ved forordning (EØF) nr. 2026/83(4), fastsætter generelle regler for forudbetaling af eksportrestitutioner for landbrugsprodukter;
(2) Kommissionens forordning (EØF) nr. 3665/87(5), senest ændret ved forordning (EF) nr. 604/98(6), fastsætter fælles gennemførelsesbestemmelser for eksportrestitutioner for landbrugsprodukter;
(3) Kommissionens forordning (EØF) nr. 3719/88(7), senest ændret ved forordning (EF) nr. 1127/1999(8), fastsætter fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter;
(4) Kommissionens beslutning 1999/363/EF af 3. juni 1999 om beskyttelsesforanstaltninger over for animalske produkter til konsum eller foderbrug, som er forurenet med dioxiner(9), og Kommissionens beslutning 1999/368/EF af 4. juni 1999 om beskyttelsesforanstaltninger over for dioxinforurenede produkter til konsum eller foderbrug, der er fremstillet på basis af kvæg eller svin(10), som senere ændret eller erstattet, fastsætter bl.a. forbud mod udførsel af visse produkter til tredjelande;
(5) de sundhedsforanstaltninger, myndighederne i visse tredjelande har truffet over for eksporten fra Fællesskabet, efter at visse produkter har vist sig at være forurenet med dioxin, har alvorligt skadet eksportørernes økonomiske interesser, og den således skabte situation har påvirket eksportmulighederne for visse landbrugsprodukter ugunstigt;
(6) det er følgelig nødvendigt at træffe særlige foranstaltninger og at forlænge visse tidsfrister fastsat ved forordning (EØF) nr. 565/80, (EØF) nr. 3665/87 og (EØF) nr. 3719/88, så de eksporttransaktioner, der ikke er fuldført på grund af ovennævnte omstændigheder, kan gøres lovformelige;
(7) kun erhvervsdrivende, der, særlig på grundlag af dokumenterne omhandlet i artikel 1, stk. 2. i Rådets forordning (EØF) nr. 4045/89(11), senest ændret ved forordning (EF) nr. 3235/94(12), kan bevise, at de var ude af stand til at gennemføre eksporttransaktioner på grund af ovennævnte omstændigheder, og navnlig at der blev ansøgt om licenserne med henblik på eksport til de tredjelande, der har truffet foranstaltninger som nævnt ovenfor, bør drage fordel af undtagelserne;
(8) som udviklingen tegner sig, bør denne forordning træde i kraft straks;
(9) de i denne forordning fastsatte foranstaltninger er i overensstemmelse med udtalelser fra de berørte forvaltningskomitéer -
UDSTEDT FØLGENDE FORORDNING:
Artikel 1
1. Denne forordning gælder for de produkter, der er anført i:
- artikel 1, stk. 1, i forordning (EØF) nr. 804/68 (mælk og mejeriprodukter)
- artikel 1, stk. 1, i Rådets forordning (EØF) nr. 805/68(13) (oksekød)
- artikel 1 i Rådets forordning (EØF) nr. 2759/75(14) (svinekød)
- artikel 1, stk. 1, i Rådets forordning (EØF) nr. 2771/75(15) (æg)
- artikel 1, stk. 1, i Rådets forordning (EØF) nr. 2777/75(16) (fjerkrækød).
2. Denne forordning gælder også for landbrugsprodukter, der udføres i form af varer, som ikke er omfattet af traktatens bilag I, jf. artikel 1 i Kommissionens forordning (EF) nr. 1222/94(17), samt for produkter, der udføres i form af KN-kode 2309 som angivet i bilag A til Rådets forordning (EØF) nr. 1766/92(18).
3. Denne forordning gælder kun i de tilfælde, hvor de berørte eksportører over for de kompetente myndigheder på tilfredsstillende vis godtgør, at de har været ude af stand til at gennemføre eksporttransaktioner som følge af beskyttelsesforanstaltninger truffet af Kommissionen eller sundhedsforanstaltninger truffet af myndighederne i bestemmelsestredjelandene, efter af visse EF-produkter har vist sig at være forurenet med dioxin.
De kompetente myndigheders vurdering baseres specielt på de forretningspapirer, der er omhandlet i artikel 1, stk. 2, i forordning (EØF) nr. 4045/89.
Artikel 2
1. Denne artikel gælder for produkter anført i artikel 1, stk. 1, i forordning (EØF) nr. 804/68 (mælk og mejeriprodukter) samt for produkter, der udføres i form af KN-kode 2309 som angivet i bilag A til forordning (EØF) nr. 1766/92.
2. Efter ansøgning fra licensindehaveren forlænges gyldighedsperioden for eksportlicenser, der er udstedt i medfør af Kommissionens forordning (EF) nr. 1162/95(19), (EF) nr. 1466/95(20) og (EF) nr. 174/1999(21), og som der er ansøgt om senest den 7. juni 1999, med:
- fire måneder for licenser, hvis gyldighedsperiode udløber den 31. maj 1999
- tre måneder for licenser, hvis gyldighedsperiode udløber den 30. juni 1999
- to måneder for licenser, hvis gyldighedsperiode udløber den 31. juli 1999
- en måned for licenser, hvis gyldighedsperiode udløber den 31. august 1999.
3. Efter ansøgning fra eksportøren og for produkter, for hvilke toldformaliteterne ved udførsel var afsluttet senest den 30. juni 1999, forlænges den 60-dages-frist, der i artikel 30, stk. 1, litra b), nr. i), i forordning (EØF) nr. 3719/88 og artikel 4, stk. 1, og artikel 32, stk. 1, i forordning (EØF) nr. 3665/87 er fastsat for, at produkterne forlader Fællesskabets toldområde, til 150 dage.
Artikel 3
1. Denne artikel gælder for landbrugsprodukter, der udføres i form af varer, som ikke er omfattet af traktatens bilag I, jf. artikel 1 i forordning (EF) nr. 1222/94.
2. Efter ansøgning fra attestindehaveren forlænges gyldighedsperioden for forudfastsættelsesattester, der er udstedt i medfør af Kommissionens forordning (EF) nr. 1223/94(22), og som der er ansøgt om senest den 7. juni 1999, og hvis gyldighedsperiode ikke udløb inden den 31. maj 1999, til den 30. september 1999.
3. Efter ansøgning fra eksportøren og for varer, for hvilke toldformaliteterne ved udførsel var afsluttet senest den 30. juni 1999, eller varer og produkter, der er henført under en af ordningerne omhandlet i artikel 4 og 5 i forordning (EØF) nr. 565/80 senest den 30. juni 1999, forlænges den 60-dages-frist, der i artikel 30, stk. 1, litra b), nr. i), i forordning (EØF) nr. 3719/88 og artikel 4, stk. 1, og artikel 32, stk. 1, i forordning (EØF) nr. 3665/87 er fastsat for, at produkterne forlader Fællesskabets toldområde, til 150 dage.
Artikel 4
1. Denne artikel gælder for produkter anført i artikel 1, stk. 1, i denne forordning, dog ikke produkter omhandlet i forordning (EØF) nr. 804/68 (mælk og mejeriprodukter).
2. Efter ansøgning fra licensindehaveren annulleres eksportlicenser udstedt i medfør af Kommissionens forordning (EF) nr. 1445/95(23) (oksekød), (EF) nr. 1370/95(24) (svinekød), (EF) nr. 1371/95(25) (æg) og (EF) nr. 1372/95(26) (fjerkrækød), som der blev ansøgt om senest den 7. juni 1999, herunder dog ikke licenser, for hvilke gyldighedsperioden udløb inden den 27. maj 1999, og sikkerhedsstillelsen frigives.
3. Efter ansøgning fra eksportøren og for produkter, for hvilke toldformaliteterne ved udførsel var afsluttet senest den 30. juni 1999:
- eller som er henført under en af ordningerne omhandlet i artikel 4 og 5 i forordning (EØF) nr. 565/80, forlænges den 60-dages-frist, der i artikel 30, stk. 1, litra b), nr. i), i forordning (EØF) nr. 3719/88 og artikel 4, stk. 1, og artikel 32, stk. 1, i forordning (EØF) nr. 3665/87 er fastsat for, at produkterne forlader Fællesskabets toldområde, til 150 dage
- men hvor produkterne endnu ikke har forladt Fællesskabets toldområde eller er henført under en af ordningerne omhandlet i artikel 4 og 5 i forordning (EØF) nr. 565/80, tilbagebetaler den erhvervsdrivende enhver forudbetalt restitution, og de forskellige sikkerhedsstillelser vedrørende sådanne transaktioner frigives
- og hvor produkterne har forladt Fællesskabets toldområde og derefter er kommet tilbage og overgået til fri omsætning i Fællesskabet, tilbagebetaler eksportøren enhver forudbetalt restitution, og de forskellige sikkerhedsstillelser vedrørende sådanne transaktioner frigives.
Artikel 5
Efter ansøgning fra eksportøren og som undtagelse fra artikel 6, stk. 1, første afsnit, i Kommissionens forordning (EØF) nr. 1964/82(27) om særlige eksportrestitutioner for visse former for udbenet oksekød, og hvor toldformaliteterne ved udførsel eller formaliteterne ved henførsel under en af ordningerne omhandlet i artikel 4 og 5 i forordning (EØF) nr. 565/80 ikke var afsluttet senest den 30. juni 1999 for hele den mængde kød, der er anført i attesten omhandlet i artikel 4, stk. 1, i forordning (EØF) nr. 1964/82 og udstedt inden den 30. juni 1999, beholder eksportøren den særlige restitution for de mængder, der er udført og overgået til forbrug i et tredjeland.
Det samme gælder, når en del af den samlede mængde, der er anført i attesten omhandlet i artikel 4, stk. 1, i forordning (EØF) nr. 1964/82, i medfør af nærværende forordnings artikel 4, stk. 3, andet og tredje led, ikke er overgået til forbrug i et tredjeland.
Artikel 6
1. Artikel 20, stk. 3, litra a), den 20 % nedsættelse, der er omhandlet i artikel 20, stk. 3, litra b), andet led, og den 15 % og 20 % forhøjelse, der er omhandlet i henholdsvis artikel 23, stk. 1, og artikel 33, stk. 1, andet afsnit, i forordning (EØF) nr. 3665/87, gælder ikke for eksport, der gennemføres på grundlag af licenser, som der var ansøgt om senest den 7. juni 1999.
2. Når retten til restitutionen fortabes, finder den sanktion, der er omhandlet i artikel 11, stk. 1, litra a), i forordning (EØF) nr. 3665/87, ikke anvendelse.
Artikel 7
Produkter og varer, for hvilke toldformaliteterne ved udførsel var afsluttet i Fællesskabet senest den 30. juni 1999, kan genindføres i Fællesskabets toldområde og anbringes i en frizone, på et frilager eller toldoplag i 120 dage, inden de når deres endelige destination, uden at betalingen af restitutionen for den faktiske endelige destination eller sikkerhedsstillelsen for licensen dermed drages i tvivl.
Artikel 8
Medlemsstaterne meddeler, hvilke produktmængder der er omfattet af hver af denne forordnings foranstaltninger, i overensstemmelse med bestemmelserne i de relevante forordninger gældende for de respektive produkter.
Artikel 9
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juli 1999.